User:Spchari/Aksharam

జై తెలుగు జననీ!! జయహో ! జయహో!! ....యస్పీచారి ఆధునిక మానవజాతి తమ మనోభావాల్ని వెల్లడించేందుకు మాతృ భాష పైనే ఆధారపడుతుంది. నిత్య జీవితంలో వ్యక్తులుఒకరికొకరు తమ తమ సందేశాల్ని అందించటం కోసం ఆ భాషపైనే ఆధారపడతారు. .వారి వినికిడికీ, వివరణకూ అది ఒక సాధనంగా ఉపయోగపడుతుంది. ఆ సాధనంతోనే తమ ఆలోచనలకు అక్షర రూపం కూడా యిస్తారు. అలాంటి సందేశ ప్రక్రియలకు మూలాధారమే మన మాతృభాష తెలుగు! మన జీవన మూలస్థంభం అయిన ఆ భాష నిర్మలంగా వుండటం మన జీవనావసరం. అందుకోసం మనం ఎంతో ఆదర్శవంతంగా నడుచుకోవాలి. మన ముందు తరాలవారు కూడా ఆ భావననే పెంపొందించేలా కృషి చేయాలి. మన భాషలో మంచి ప్రవేశాన్ని సాధించి ఓ సముచిత స్థాయికి చేరిన వ్యక్తులు నేర్పిన భాషోచ్చారణ, వాక్య నిర్మాణ విధానాలతోనే మన పిల్లల్ని పోషిస్తూ తెలుగు సంస్క్రతిని ఓ అత్యున్నత స్థాయికి తీసుకు వెళ్ళాల్సిన బాధ్యత మనందరిపైనా వుంది. "తెలుగ దేలయన్న దేశంబు తెలుగేను తెలుగు వల్లభుండ తెలుగొకండ ఎల్లవారు వినగ ఎరుగవే బాసాడి దేశ భాషలందు తెలుగు లెస్స"... ...అంటూ తెలుగు భాషని కీర్తించారు సాహితీ సమరాంగణ సార్వభౌముడుగా విశ్వవిఖ్యాతిగాంచిన విజయనగర సామ్రాట్టు శ్రీకృష్ణ  దేవరాయలు. ...అవే లక్షణాల కొనసాగింపులో..పనస తొనలకన్నా, పంచదారకన్నా, జుంటి తేనె కన్నా, జున్ను కన్నా తెలుగు భాషే మధురంగా వుంటుందని మన పూర్వీకులు వర్ణించారు. ఆ ధోరణిలోనే "మా తెలుగు తల్లికి మల్లె పూదండ! మా కన్న తల్లికి మంగళహారతులు!! ". .."తెలుగు జాతి మనది! నిండుగ వెలుగు జాతి మనది.!! ....అంటూ తదుపరి   కవితరం వారు ఎన్నోమధుర గీతాలాపనలు గావించారు.  అలా వెలువడిన ఆ తెలుగు అక్షర  సౌష్టవానికీ, శబ్ద సౌందర్యానికీ విదేశీయులు కూడా ఆశ్చర్యంతో తలమునకలయ్యారు. ఇక తెలుగు ఆవిర్భావం భాషా సంస్కృతుల గురించి చర్చిద్దాం.    ఎన్నో శతాబ్దాల సాహితీ చరిత్ర కలిగిన ఘనత తెలుగుకుంది. ఆ తర్వాత మన మాతృ భాషకు ఆంద్ర పదం కూడా ఓ పర్యాయ పదరూపంలో జతగా చేరింది.  క్రమేణా ఆంద్ర రాష్ట్రం నలుమూలలల్లో లబ్ధ ప్రతిష్టులయిన మహాకవులెందరో వెలుగులోకి వచ్చారు. తద్వారా నన్నయ్య, తిక్కన, ఎర్రన, పోతన, వేమన, శ్రీనాధుల్లాంటి మహా కవుల కరకమలాలలో రూపు దిద్దుకున్న  మహోన్నత ఆంద్ర కవన  భాషా సౌధాలెన్నోమనకు ధారాదత్తం గావించబడ్డాయి. ఆ వరుసలోనే తెలుగు పద్య జననం జరిగింది. దాన్నితెలుగు కవన గానం అనుసరించింది. తెలుగు పద కవితాపితామహులుగా పేరొందిన  త్యాగరాజు, క్షేత్రయ్య, అన్నమయ్య, రామదాసు,ఆదిభట్ల ల్లాంటి మహానుభావులు మనకి ఎంతో అత్యున్నతమైన భాషా సేవల్ని అందించారు. ఆ వరవడికి జీవంపోసిన వారసులుగా ఈ నవయుగంలో కవి సామ్రాట్ విశ్వనాథ సత్యనారాయణ, మహాకవి శ్రీశ్రీ, ,సముద్రాల, ఆత్రేయ,ఆరుద్ర, దేవులపల్లి, రాయప్రోలు, దాశరథి, నారాయణ రెడ్డి, జాషువా, ఉషశ్రీ ల్లాంటి ఆధునిక కవులు కీర్తించబడ్డారు. వారిననుసరిస్తూనే పద్య, కవన శ్రేణిలోనే వచన రచన కూడానవలా రూపంలో వృద్ధిలోకి వచ్చింది. కందుకూరి వీరేశలింగం, చిన్నయసూరి, చిలకమర్తి, గురజాడ, చలం, బలివాడ, కొడవటిగంటి, త్రిపురనేని, రాచకొండ, యద్దనపూడి, ముళ్ళపూడి, మాదిరెడ్డి, వాసిరెడ్డి, మల్లాది, యండమూరి లాంటి మహామహులెందరో తెలుగు నవలా సాహిత్యాన్ని మహోన్నత శిఖరాలకి తీసుకు వెళ్లారు. సినీగీతాలకి ఓ కొత్త వరవడిని సృష్టించిన నేటి ప్రముఖులుగా వేటూరి, సిరివెన్నెలలు కొనసాగుతున్నారు. ఆ తరం అనంతరమే తెలుగు భాష స్థాయి దిగజారటం ప్రారంభం అయింది. నేటి నవసమాజంలో అలనాటి అత్యున్నత సాహితీ విలువల నీడ  కూడా కనపడకుండా పోయింది. సత్సంప్రదాయ పదజాలం జాడలే కన్పించటం లేదు. వ్యవహారిక భాషలో పాటలు వినిపిస్తున్నాయి. దినసరి తెలుగు వాడుక భాషకి జతగా అర్ధంలేని ఆంగ్ల పదాల్నిఉపయోగిస్తూ వర్ధమాన సినీకవులు వ్రాసిన గీతాల్ని వింటూనే నేటి యువత ఉర్రూతలూగి పోతోంది. పైగా దాన్నే అసలు సిసలైన తెలుగు సాహిత్యంగా భావిస్తోంది. దాంతో ఈ కాలం పిల్లలకి మంచి తెలుగు మాటలకు అర్థం ఒంటబట్టటం లేదు. ఒక .కోణంలోనుంచి చూస్తే ఇప్పటి ఇంగ్లీషు చదువులే వారిని తెలుగుభాషకి దూరం చేస్తున్నాయన్న భావన కలుగక మానదు.ఎందుకంటే వారి తలితండ్రులే తెలుగును పోషించటంలేదు. దానికి కారణం వారే సరిగా మంచి భాషను నేర్చుకోలేదనిగా చెప్పవచ్చు.తత్ఫలితంగానేటి సమాజంలో ఇంగ్లీషు, హిందీ పదాల వాడకం సర్వసాధారణం అయిపోయింది. తద్వారా తెలుగు సాహిత్యంలో ఎన్నో అనుచిత మార్పులు జరుగుతున్నాయి. కొంతవరకు అవేఎన్నో దుష్పరిణామాలకి  ోహదం చేస్తున్నాయి. ఆలా ఏదోరకంగా ఈ భాషాదోష పరంపర కొనసాగుతూనే వుంది. నిత్య జీవన సంభాషణల్లోమంచి పదాల పొందికే కరువైపోయింది. తెలుగు పండితులకు ఆదరణే అరుదయిపోయింది వక్తలు, ప్రవక్తలు కనుమరుగయిపోతున్నారు..అన్ని చోట్లా ఎంతో అట్టహాసంగా జరిగే ఆంధ్ర మహాసభలు ఎన్నడో మూతపడ్డాయి. గతంలోభాషాభివృద్ధికి పాటుపడినవిధానాలన్నీ నేడు కుంటువడ్డాయి. ఇంతెందుకు అసలు తెలుగు భాషలో మట్లాడే వారే తక్కువై పోతున్నారు. ఆధునిక పోకడల పేరుతో మాతృభాష-స్వరూప స్వభావాలను, రూపురేఖలనే మార్చేస్తున్నారు. అందుకు ఉదాహరణగా ఓ తెలుగు పత్రిక ఈ వ్యాస రచయిత "శేషం పురుషోత్తమాచారి" పేరుని ఒక సందర్భంలో "యస్పీచారి" గా ఇంగ్లీషులోకి కుదించి వేసిన విషయాన్నేచెప్పాల్సి వుంటుంది. ఆమాటకొస్తే అసలు సాహితీ విలువల్ని పోషించే పత్రికలే కరువయ్యాయి. ఎన్నో పుట్టగొడుగుల్లా వస్తున్నాయి... వచ్చినట్లుగానే గుట్టు చప్పుడులేకుండా కనుమరుగవుతున్నాయి. తత్కారణంగా వర్థమాన రచయితల సృజనాత్మక శక్తికి ఆటంకం వాటిల్లు తోంది. దాంతో వారి అంతరంగంలో ఉత్పన్నమైన అమూల్యమైన భావవాహినికి అడ్డుకట్టలు పడినట్లవుతోంది. ఆ అవాంతరాన్నికేవలం "ఆంద్ర భూమి"  మరియు "స్వాతి" పత్రికాద్వయం మాత్రమే అడ్డుకుంటున్నాయి చివరకు ఏమయితేనేమి ఈ నవ జీవన యానంలో మన మాటల ద్వారా, పాటలద్వారా, సినిమా, బుల్లితెర, రేడియో, సమాచార, తదితర వాడుక మాధ్యమాలద్వారా,తెలుగు భాష దాదాపు అంతిమ దశకు చేరుకోబోతోంది. కాని ఆలా జరుగ కూడదు. అనూహ్యంగా నాటి చార్లెస్ ఫిలిప్ బ్రౌన్ లాంటి ఆంగ్లేయ తెలుగు అభిమాని చూపిన మార్గాన్నేనేడు విదేశాల్లో ఉన్న తెలుగువారు కూడా అనుసరిస్తున్నారు. ఆ ప్రోద్బలంతోనే వారి  పిల్లలు కూడా తెలుగు అభ్యాసంలో అంచలంచెలుగా ఎదిగి పోతున్నారు. అదే ప్రోత్సాహం విశ్వవ్యాప్త తెలుగు జాతి ఆదర్శంగా కొనసాగాలి. అదే విధంగా మన రాష్రంలో, మన దేశంలో కూడా మన మాతృభాషని కాపాడుకోవాలి. భాషాభివృద్ధికి తెలుగుజాతి అంతా ఏ త్యాగాన్నైనా చేయాల్సిన సమయం ఆసన్నమైంది..ఈ సత్సంకల్పం వాస్తవ రూపం దాల్చటం కోసం మనమందరం సమిష్టిగా కృషి చేద్దాం. అందుకోసం త్వరగా ఆచరణ యోగ్యమైన మార్గాలని అన్వేషించండి. ఆలోచించండి. ఆదిశలో వినూత్న పథకాల్ని సూచించండి. పదండి ముందుకు! పదండి తోసుకు!! . జై తెలుగు జననీ! ..జయహో ! జయహో!!